Hinnerk Willem Kopp - Wikipedia

# Hinnerk Willem Kopp

### From Wikipedia

Hinnerk Willem Kopp (* 6. Mai 1893 in Neenkarken; † 21. Dezember 1961 in Göttingen) weer de eerste Ministerpräsident vun Neddersassen.

He güng in Neenkarken na de Volksschool, de hüüt na em nöömt is, besöch dat Realprogymnasium in Otterndörp un denn de Högere Staatsschool in Cuxhoben. Mit sössteihn güng he na Amerika. Na negen Maanden in New Jersey in de he as Bott un Kellner arbeiden dee, keem he aver wedder trüch. He güng nu na’t Andreanum in Hilmssen, wo he sien Abitur möök. Denn güng he 1913 op’n Buurnhoff in’e Lehr. He studeer later aver tosätzlich noch Juristeree un Staatswetenschoppen in Marborg un Göttingen. Na sien Studium weer Kopp 1919/1920 de persönliche Referent vun den Rieksbinnenminister Eduard David. Vun 1919 an weer he Maat vun de SPD. 1928 hett he dat Amt vun en Landraat in den Landkreis Land Hodeln kregen, dat he bet 1932 harr. Een Johr lang hett he denn en Posten in Oppeln hatt. In de Tiet 1933 bet 1945 weer he en sülvstännigen Koopmann un Buer, denn bi de Natschonalsozialisten kunn he in de Politik nix mehr warrn. As de Krieg üm weer, wörr he den 1. Mai 1945 Regerungspräsident vun Hannober. Den 18. September 1945 hebbt se em to’n Oberpräsident vun Hannober maakt un den 23. August 1946 to’n Ministerpräsident vun Hannober. As dat rut weer, dat se en nee Land Neddersassen billen wullen, wörr he de eerste Ministerpräsident dorvun, wat he bet to’n 26. Mai 1955 blieven dee. In de Tiet vun Juni 1947 bet Juni 1948 weer he ok Binnenminster vun Neddersassen. 1955 keem Heinrich Hellwege vun de CDU an de Macht in Neddersassen. Kopp möök nu mit de Politik Sluss un weer Opsichtsraat bi de Hüttenwarken Peine. Doch al 1957 güng he wedder trüch in de Politik un weer vun November 1957 bet Mai 1959 wedder Binnenminister. Denn kunn Kopp dat Ministerpräsidentenamt nochmal trüchwinnen un weer vun Mai 1959 bet Dezember 1961 wedder Ministerpräsident.

1961 is Kopp doodbleven un is op den Stadtkarkhoff Stöcken in Hannober begraven worrn.

In sien Heimatdörp Neenkarken is siet den 24. Juni 1959 de Hinnerk-Willem-Kopp-School na em nöömt. Ok Bad Münder siet 1964, Hannober un Peine hebbt Scholen na em nöömt.

## [Ännern] Literatur

- Werner Tietje: Hinnerk Willem Kopp. Hottendorff, Oterndörp 1966

Vun „http://nds.wikipedia.org../../../h/i/n/Hinnerk_Willem_Kopp_d390.html“

Sietenkategorien: Mann | Politiker

##### Views

- Artikel
- Diskuschoon
- Aktuelle Version

##### Mitmaken

- Hülp
- Wikipedia-Portal
- Spennen

##### Söken

##### Annere Spraken

- Deutsch
- English